La Colla Verda torna de vacances per pintar de verd les platges de Sagunt
28 de setembre 2022

![](/media/trjiz5tw/c_collaverda.jpg?width=850&height=566.9886363636364)

Com ja és tradició, amb l'arribada de la tardor la Colla Verda convida a tota la ciutadania a posar el seu granet d'arena en la conservació de les platges de la capital del Camp de Morvedre. Sota este objectiu, el projecte de voluntariat mediambiental de l'Ajuntament de Sagunt i Acció Ecologista-Agró, ha programat tres plantacions de flora dunar. La primera serà el 22 d'octubre amb motiu de l’European Maritim Day.

Les dunes, a més de ser un dels espais amb més biodiversitat i amb major valor paisatgístic, constitueixen la principal protecció natural que tenen les platges contra l’erosió litoral. Per este motiu, durant la tardor, les persones voluntàries de la Colla Verda ocupen les platges i les omplin de vida i color plantant vegetació autòctona de la nostra costa.

Però, per assolir esta tasca tan important és imprescindible l’ajuda de totes i tots. Per això, des de la Colla Verda oferixen la possibilitat de participar en tres jornades de restauració dunar a tres platges del municipi, de característiques ben diferents. La primera serà el dissabte 22 d'octubre a la platja del Pantalà del Port de Sagunt que, a l'estar ubicada al nord del port industrial, acumula més sediments i presenta unes dunes relativament grans.

Eixa serà una cita molt especial, ja que s'emmarca dins dels esdeveniments del Dia Europeu Marítim (European Maritim Day), una iniciativa de la Comissió Europea per potenciar l'activisme social i fomentar el coneixement de l'entorn marítim a fi de preservar-lo. Enguany, fent èmfasi en arribar a les persones joves.

La segona plantació tindrà lloc el dissabte 19 de novembre a la platja de Corinto, formada fonamentalment per cudols en l’actualitat. Eixe dia es continuarà fent créixer el muntanyar, nom que reben les dunes en este racó del litoral, que es van crear fa anys amb les extraccions de graves de la gola de Quartell.

Finalment, la tercera i última plantació està programada per al dissabte 17 de desembre a la platja de Malva-rosa. Concretament, a les Cases de Queralt, zona que patix una forta erosió litoral i on l’any 2018 ja la Colla va començar a construir una nova duna amb resultats prou satisfactoris fins ara.

Estos tres voluntariats de la Colla Verda arrancaran a les 10.30 hores (el punt de trobada s’indicarà en la convocatòria de cada activitat). Les persones interessades en participar, s’han d’inscriure completant el formulari de cada plantació. Este enllaç és el de la primera plantació al Port de Sagunt: [https://forms.gle/ZYzENtfrULamkVgV6](https://forms.gle/ZYzENtfrULamkVgV6).

En darrer terme, recordar que, amb esta campanya, que compta amb la col·laboració del Centre per a la Investigació i Experimentació Forestal (CIEF) de la Generalitat Valenciana, la Colla Verda vol continuar una tardor més amb la tasca de restauració d’ecosistemes dunars. Especialment en un context de canvi climàtic caracteritzat, entre altres impactes, per la regressió, cada vegada més accentuada, de les nostres platges.

Des de la Colla Verda indiquen que necessiten l’ajuda de tothom per a pintar de verd les platges de Sagunt. Si tens qualsevol dubte o necessites més informació, es pot enviar un correu a [agromorvedre@gmail.com](mailto:agromorvedre@gmail.com).

*   [](http://www.facebook.com/sharer.php?u=https://aytosagunto.es/va/actualitat/la-colla-verda-torna-de-vacances-per-pintar-de-verd-les-platges-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-colla-verda-torna-de-vacances-per-pintar-de-verd-les-platges-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-colla-verda-torna-de-vacances-per-pintar-de-verd-les-platges-de-sagunt/ "Linked In")
*   [](mailto:?body=https://aytosagunto.es/va/actualitat/la-colla-verda-torna-de-vacances-per-pintar-de-verd-les-platges-de-sagunt/)